Xerlaꞌ bispr rxin nimkꞌij pascua.
Jaꞌ Jesús rutkin chic che xerlaꞌ hor rxin chnuyaꞌ cana rwech ruchꞌlew y nemloja ruqꞌuin Ttixel.
Ajniꞌ rebnon chca rdiscípulo waweꞌ chwech ruchꞌlew ncongan nquerajoꞌ y ne nquerajoꞌ waꞌ tak xcoma.
Jaꞌ Jesús remjon w-im cuqꞌuin rdiscípulo y diablo rebnon chic samaj pranm Judas Iscariote,
rlecꞌwal Simón,
rtajchin el chic chnujach Jesús pquekꞌaꞌ jeꞌ wnak je nquetzelana rxin.
Jaꞌ Jesús rutkin chic che jchon chic prukꞌaꞌ njelal achnak rmal Ttixel y rutkin chic chkaꞌ ruqꞌuin Dios penak waꞌ y ruqꞌuin nemloj chwaꞌ.
Cꞌjaraꞌ xyictaj ta tzrij mes,
xelsaj rtziak jnim tziak jcꞌola tzrij y xucꞌom jun toay,
xuyaꞌ xeꞌ rpam.
Cꞌjaraꞌ xchumij jun plangan yaꞌ y xumaj rchꞌajic ckan rdiscípulo.
Tak nchꞌajtaja akan rmal nusuꞌ tzan toay jrey-on xeꞌ rpam.
Tak xekaja ruqꞌuin Simón Pedro chnuchꞌaj rkan cawra xbixa tzra rmal Pedro:
—Wajaw,
me tkal ta chawij nachꞌaj wkan.
—Camic mtchꞌobtaja awmal jnemjon rbanic chawa.
Per nerlaꞌ na jun kꞌij tak nchꞌobtaja awmal,
caraꞌ xbij Jesús.
—Mcaraꞌ ta,
atet me tkal twaꞌ chawij nachꞌaj wkan.
—Me xtenchꞌaj ta awkan mat wexbil tcꞌaraꞌ.
Cꞌjaraꞌ Pedro cawra xbij:
—Wajaw,
wcaraꞌ rbanic mruyon tcꞌaraꞌ wkan xtachꞌaj,
techꞌjaꞌ chkaꞌ nukꞌaꞌ ruqꞌuin nwáꞌ.
Jesús cawra xbij:
—Jun acha wrechꞌjon chic rij chꞌajchꞌoj chcꞌaraꞌ,
majoꞌn chic rilaj nachꞌaj chic wjic rij,
xruyon chic rkan nachꞌaj,
y caraꞌ chewa ixix,
ix chꞌajchꞌoj chic per mix conjelal ta.
Com jaꞌ rutkin chic nak nejchowa rxin pquekꞌaꞌ jeꞌ wnak je nquetzelana rxin rmal cꞌaraꞌ tak xbij cawra:
—Mix conjelal ta ixchꞌajchꞌoj.
Tak xchꞌajtaja jeꞌ akan rmal cꞌjaraꞌ xecsaj chic rtziak jrelsan y xetzꞌbeꞌa tzrij mes y cawra xbij chic chca:
—¿Le nchꞌobtaja ewmal jxenban chewa?
Ixix nebij chwa Maestro,
chkaꞌ nebij chwa Kajaw,
y jaraꞌ ne rbeyal waꞌ nebij com ne ktzij waꞌ nebij che anen en Emaestro,
en Ewajaw chkaꞌ.
Anen en Ewajaw,
en Emaestro chkaꞌ,
per mxenpoknaj ta wiꞌ xenchꞌaj ewkan.
Caraꞌ cꞌa chewa ixix chkaꞌ,
ncꞌatzina majoꞌn nepoknaj ta ewiꞌ nechꞌaj ewkan chbil tak ewiꞌ.
Jun rbeyal cꞌa waꞌ xenyaꞌ chewech chcaraꞌ neban ixix chkaꞌ chbil tak ewiꞌ ajniꞌ xenban anen chewa.
Ne ktzitzij waꞌ jawra je xtenbij chewa,
jun ilinel nmajoꞌn nim ta rukꞌij chwech rajaw,
y jun bnoy mandad nmajoꞌn nim ta rukꞌij chwech jtakyon ela rxin.
We nchꞌobtaja ewmal jxenbij kaja chewa jaraꞌ congan quiꞌ acꞌuꞌx nuban per wnenimaj.